62020CJ0352_RES
Дело C‑352/20
HOLD Alapkezelő Befektetési Alapkezelő Zrt.
срещу
Magyar Nemzeti Bank
(Преюдициално запитване, отправено от Kúria)
Решение на Съда (първи състав) от 1 август 2022 година
„Преюдициално запитване — Сближаване на законодателствата — Директива 2009/65/ЕО — Предприятия за колективно инвестиране в прехвърлими ценни книжа (ПКИПЦК) — Директива 2011/61/ЕС — Алтернативни инвестиционни фондове — Политики и практики за възнагражденията на ръководители на дружество за управление на ПКИПЦК или управител на алтернативни инвестиционни фондове — Разпределяне на дивиденти на някои ръководни служители — Понятие за възнаграждение — Член 17, параграф 1 от Хартата на основните права на Европейския съюз — Право на собственост“
Свобода на установяване — Дружества — Предприятия за колективно инвестиране в прехвърлими ценни книжа (ПКИПЦК) — Алтернативни инвестиционни фондове (АИФ) — Политики и практики за възнагражденията на дружество за управление на ПКИПЦК или управител на АИФ — Материален обхват — Изплащане на дивиденти на някои ръководни служители на дружество за управление на ПКИПЦК или управител на АИФ — Включване — Условия
(член 14, член 14а, параграфи 1 и 2 и член 14б, параграф 1, буква с) и параграф 3 от Директива 2009/64 на Европейския парламент и на Съвета; член 13, параграф 1 и точка 1, буква с) и точка 2 от Приложение II към Директива 2011/61 на Европейския парламент и на Съвета и съображение 7 от Директива 2014/91 на Европейския парламент и на Съвета)
(вж. т. 43—52, 54, 59—67 и 83 и диспозитива)
Основни права — Харта на основните права на Европейския съюз — Право на собственост — Правна уредба относно ползването на имущество — Предприятия за колективно инвестиране в прехвърлими ценни книжа (ПКИПЦК) — Алтернативни инвестиционни фондове (АИФ) — Изплащане на дивиденти на някои ръководни служители на дружество за управление на ПКИПЦК или управител на АИФ — Прилагане на принципите, уреждащи политиките и практиките за възнагражденията — Ограничения при упражняването на правата на акционерите — Допустимост
(член 17, параграф 1 и член 52, параграф 1 от Харната на основните права на Европейския съюз; директиви 2009/65 и 2011/61 на Европейския парламент и на Съвета)
(вж. т. 72—82)
Резюме
Произтичащите от правото на Съюза изисквания в областта на политиката за възнагражденията на управителите на инвестиции могат да се прилагат към изплащането на дивиденти от тези управители на някои техни служители акционери, които попадат в персоналния обхват на посочената политика.
Такъв е случаят, когато начинът на изплащане на тези дивиденти може да подтикне въпросните служители да поемат рискове, увреждащи интересите на управляваните субекти и фондове, както и интересите на инвеститорите в тях, и така да се улесни заобикалянето на изискванията, произтичащи от разпоредбите относно политиките и практиките за възнагражденията.
През 2019 г. Magyar Nemzeti Bank (Национална банка на Унгария) налага глоба на HOLD Alapkezelő Befektetési Alapkezelő Zrt. (наричано по-нататък „HOLD“), дружество, чиято обичайна стопанска дейност е да управлява предприятия за колективно инвестиране в прехвърлими ценни книжа (ПКИПЦК) и алтернативни инвестиционни фондове (АИФ). Практиката, за която то е упрекнато, се отнася до изплащането на дивиденти на някои от неговите служители, които пряко или посредством контролирани от тях дружества притежават издадени от него акции. Става въпрос по-специално за служители, изпълняващи длъжностите изпълнителен директор, инвестиционен директор и управител на портфейли.
Според Националната банка на Унгария изплатените на служителите акционери дивиденти са могли да породят интерес у тези лица HOLD да реализира печалби в краткосрочен план и по този начин те да бъдат поощрени да поемат рискове, несъобразени с рисковия профил на управляваните от дружеството инвестиционни фондове, както и с правилата за дейността му и с интересите на притежателите на дялово участие. Поради това правилата за изплащане на тези дивиденти заобикалят изискванията към политиките за възнагражденията в сектора на финансовите услуги.
В резултат на жалбата на HOLD срещу така приетото решение на Националната банка на Унгария е сезиран Kúria (Върховен съд, Унгария). Тази юрисдикция поставя на Съда въпроса за приложимостта на изискванията на директиви 2009/65 (
1
) и 2011/61 (
2
) относно политиките и практиките за възнагражденията на управителите на инвестиции, така както са транспонирани в унгарското право, към изплатените в случая дивиденти.
Сезиран с преюдициално запитване, Съдът уточнява материалния обхват на тези изисквания. Той приема, че изплащането на дивиденти на някои служители може да попадне в обхвата на разпоредбите на директиви 2009/65 и 2011/61 относно политиките и практиките за възнагражденията (
3
), въпреки че дивидентите не се изплащат като насрещна престация за предоставени от тези служители услуги, а произтичат от правото на собственост на последните в качеството им на акционери. Според Съда тези разпоредби се прилагат за такива дивиденти, когато политиката за изплащане на дивиденти може да подтикне съответните служители да предприемат рискове, увреждащи интересите на управляваните от тяхното дружество ПКИПЦК или АИФ, както и интересите на инвеститорите в тях, и по този начин да улесни заобикалянето на изискванията, произтичащи от тези разпоредби.
Съображения на Съда
На първо място, Съдът тълкува директиви 2009/65 и 2011/61, за да определи материалния обхват на политиките и практиките за възнагражденията, определени с тези директиви. Тези политики се прилагат за всяко плащане или друга облага, предоставяни в замяна на професионални услуги, извършени от служителите на управляващите дружества на ПКИПЦК или на управителите на АИФ, които попадат в персоналния обхват на посочените политики и практики.
Що се отнася до дивидентите от акциите от дружество за управление на ПКИПЦК или управител на АИФ, безспорно те се изплащат не срещу такава насрещна престация, а въз основа на правото на собственост върху акциите на дружеството. Съгласно директиви 2009/65 и 2011/61 обаче трябва да се избягва възможността променливото възнаграждение да се плаща посредством инструменти или методи, които улесняват заобикалянето на изискванията на тези директиви, регламентиращи политиките и практиките за възнагражденията.
Когато политиката за изплащане на дивиденти насърчава поемането на рискове, несъобразени с рисковите профили, правилата или учредителните документи на ПКИПЦК и АИФ, управлявани от това дружество или управител, или увреждащи интересите на тези ПКИПЦК или АИФ и на лицата, които са инвестирали в тях, и така улесняват заобикалянето на изискванията, произтичащи от разпоредбите на директиви 2009/65 и 2011/61 относно политиките и практиките за възнагражденията, това изплащане трябва да бъде подчинено на принципите, които уреждат тези политики и практики за възнагражденията. В този контекст запитващата юрисдикция трябва да провери по-специално дали между печалбите, реализирани от ПКИПЦК и АИФ, печалбите, реализирани от разглежданото дружество, и сумите, изплатени като дивиденти, съществува връзка, така че тези служители биха имали интерес ПКИПЦК и АИФ да реализират в краткосрочен план възможно най-високи печалби. Такъв би бил по-специално случаят, ако ПКИПЦК или АИФ изплащат комисионна за постигнати резултати на разглежданото дружеството от момента на надвишаване на целева печалба през даден референтен период и ако тази комисионна се преразпределя изцяло или отчасти от това дружество под формата на дивиденти на съответните служители или на контролираните от тях дружества, независимо от резултатите, реализирани от ПКИПЦК или АИФ след този период, и по-специално от загуби, претърпени от ПКИПЦК или от АИФ. Други обстоятелства, които следва да се проверят, са по-специално размерът на дяловите участия на съответните служители, правото на глас, свързано с тези дялови участия, политиката и процесът на вземане на решения за разпределяне на печалбата в това дружество, както и евентуално скромният размер на фиксираното възнаграждение, изплащано от това дружество на посочените служители, като се вземат предвид предоставените професионални услуги.
На второ място Съдът уточнява, че така направеното тълкуване на директивите е в съответствие с член 17, параграф 1 от Хартата на основните права на Европейския съюз (наричана по-нататък „Хартата“), който закрепва правото на собственост и се прилага по отношение на собствеността върху акции и правото на получаване на дивиденти като разглежданите в настоящия случай.
Съдът констатира, че тълкуването на директиви 2009/65 и 2011/61 не поставя под въпрос правото на собственост на съответните служители върху акциите на дружеството, за което те работят, и следователно не предполага лишаване от собственост по смисъла на член 17, параграф 1, второ изречение от Хартата. Това не променя факта, че свързаното с това тълкуване прилагане на принципите, уреждащи политиките и практиките за възнагражденията, към дивидентите от акции представлява правна уредба относно ползването на имущество по смисъла на член 17, параграф 1, трето изречение от Хартата. Тази правна уредба може да засегне упражняването на правото на собственост, и в частност възможността съответните служители акционери да извлекат печалба от тази собственост.
Произтичащите от нея ограничения на правата на акционерите обаче са в съответствие с предвидените в Хартата условия. Всъщност те са предвидени в закон, а именно в директиви 2009/65 и 2011/61, както и в транспониращото ги национално законодателство, не засягат същността на правото на собственост и отговарят на признати от Съюза цели от общ интерес, а именно защитата на инвеститорите и стабилността на финансовата система, с оглед на които изглеждат пропорционални.
(
1
)	Директива 2009/65/ЕО на Европейския парламент и на Съвета от 13 юли 2009 година относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК) (ОВ L 302, 2009 г., стр. 32), изменена с Директива 2014/91/ЕС на Европейския парламент и на Съвета от 23 юли 2014 година (ОВ L 257, 2014 г., стр. 186).
(
2
)	Директива 2011/61/ЕС на Европейския парламент и на Съвета от 8 юни 2011 година относно лицата, управляващи алтернативни инвестиционни фондове и за изменение на директиви 2003/41/ЕО и 2009/65/ЕО и на регламенти (ЕО) № 1060/2009 и (ЕС) № 1095/2010 (ОВ L 174, 2011 г., стр. 1).
(
3
)	А именно членове 14—14б от Директива 2009/65 и член 13, параграф 1 и точка 1 от Приложение II към Директива 2011/61.